[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 23.5.2006

SEC(2006) 626 τελικό

Σχέδιο

ΑΠΟΦΑΣΗ ΤΗΣ ΜΙΚΤΗΣ ΕΠΙΤΡΟΠΗΣ ΤΟΥ ΕΟX

για την τροποποίηση του πρωτοκόλλου 31 της συμφωνίας ΕΟΧ, σχετικά με τη συνεργασία σε ειδικούς τομείς εκτός του πλαισίου των τεσσάρων ελευθεριών

- Σχέδιο της Κοινής Θέσης της Κοινότητας - (υποβληθέν από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Το πρωτόκολλο 31 της συμφωνίας ΕΟΧ περιέχει ειδικές διατάξεις σχετικά με τη συνεργασία μεταξύ της Κοινότητας και των κρατών ΕΟΧ-ΕΖΕΣ εκτός του πλαισίου των τεσσάρων ελευθεριών.

2. Το συνημμένο σχέδιο απόφασης της Μικτής Επιτροπής του ΕΟΧ αποβλέπει στην τροποποίηση του πρωτοκόλλου 31, ούτως ώστε να επεκταθεί η συνεργασία στον τομέα της έρευνας και τεχνολογικής ανάπτυξης προς την ευρωπαϊκή έρευνα στον τομέα της ασφάλειας το 2006. Το σχέδιο αυτό προβλέπει πλαίσιο συνεργασίας και καθορίζει τους όρους συμμετοχής των κρατών ΕΟΧ-ΕΖΕΣ στα προγράμματα και τις δράσεις της Κοινότητας στον τομέα αυτό, αφορά δε τη:

- Γραμμή του προϋπολογισμού 02.04.02 : Προπαρασκευαστική δράση για την αναβάθμιση της ευρωπαϊκής έρευνας στον τομέα της ασφάλειας (2006)

Το σχέδιο επεκτείνει για το δημοσιονομικό έτος 2006 τη λειτουργική και οικονομική συμμετοχή των κρατών ΕΟΧ-ΕΖΕΣ στην εφαρμογή των ειδικών προγραμμάτων κοινοτικών δραστηριοτήτων στον τομέα της έρευνας και της τεχνολογικής ανάπτυξης, ήδη από την 1η Ιανουαρίου 2006.

3. Σύμφωνα με το άρθρο 1 παράγραφος 3 στοιχείο β) του κανονισμού (ΕΚ) αριθ. 2894/94 του Συμβουλίου σχετικά με ορισμένες λεπτομέρειες εφαρμογής της συμφωνίας ΕΟΧ, το Συμβούλιο καθορίζει τη θέση της Κοινότητας για τις αποφάσεις αυτές, κατόπιν προτάσεως της Επιτροπής.

4. Το σχέδιο απόφασης της Μικτής Επιτροπής του ΕΟΧ υποβάλλεται στο Συμβούλιο προς έγκριση, μετά την οποία η Επιτροπή θα παρουσιάσει, σε εύθετο χρόνο, τη θέση της Κοινότητας στη Μικτή Επιτροπή του ΕΟΧ.

Σχέδιο

ΑΠΟΦΑΣΗ ΤΗΣ ΜΙΚΤΗΣ ΕΠΙΤΡΟΠΗΣ ΤΟΥ ΕΟX

για την τροποποίηση του πρωτοκόλλου 31 της συμφωνίας ΕΟΧ, σχετικά με τη συνεργασία σε ειδικούς τομείς εκτός του πλαισίου των τεσσάρων ελευθεριών

Η ΜΙΚΤΗ ΕΠΙΤΡΟΠΗ TOY ΕΟΧ,

Έχοντας υπόψη: τη συμφωνία για τον Ευρωπαϊκό Οικονομικό Χώρο, μετά την τροποποίησή της με το πρωτόκολλο προσαρμογής της συμφωνίας για τον Ευρωπαϊκό Οικονομικό Χώρο, εφεξής «η συμφωνία», και ιδίως τα άρθρα 86 και 98,

Εκτιμώντας τα ακόλουθα:

(1) Το πρωτόκολλο 31 της συμφωνίας τροποποιήθηκε με την απόφαση αριθ. .../… της Μικτής Επιτροπής του ΕΟΧ, της …[1].

(2) Κρίνεται σκόπιμο να επεκταθεί η συνεργασία των συμβαλλομένων μερών της συμφωνίας ώστε να συμπεριλάβει την προπαρασκευαστική δράση για την αναβάθμιση της ευρωπαϊκής έρευνας στον τομέα της ασφάλειας (2006).

(3) Το πρωτόκολλο 31 της συμφωνίας πρέπει, συνεπώς, να τροποποιηθεί ώστε να καταστεί δυνατή η εν λόγω συνεργασία από την 1η Ιανουαρίου 2006,

ΑΠΟΦΑΣΙΖΕΙ:

Άρθρο 1

Το άρθρο 1 του πρωτοκόλλου 31 της συμφωνίας τροποποιείται ως εξής:

1. Το κείμενο της παραγράφου 1 αντικαθίσταται από το ακόλουθο κείμενο:

«1. Τα κράτη της ΕΖΕΣ συμμετέχουν, από την 1η Ιανουαρίου 1994, στην εφαρμογή των προγραμμάτων-πλαισίων των κοινοτικών δραστηριοτήτων στον τομέα της έρευνας και τεχνολογικής ανάπτυξης που αναφέρονται στην παράγραφο 5 καθώς και, από την 1η Ιανουαρίου 2005 και την 1η Ιανουαρίου 2006, αντίστοιχα, στις δραστηριότητες που αναφέρονται στις παραγράφους 9 και 10, μέσω της συμμετοχής στα ειδικά τους προγράμματα.»

2. Το κείμενο της παραγράφου 2 αντικαθίσταται από το ακόλουθο κείμενο:

«2. Τα κράτη της ΕΖΕΣ συμμετέχουν στη χρηματοδότηση των δραστηριοτήτων που αναφέρονται στις παραγράφους 5, 9 και 10 σύμφωνα με το άρθρο 82 παράγραφος 1 στοιχείο α) της συμφωνίας.»

3. Το κείμενο της παραγράφου 6 αντικαθίσταται από το ακόλουθο κείμενο:

«6. Η αξιολόγηση και κάθε σημαντικός αναπροσανατολισμός των δραστηριοτήτων που εφαρμόζονται δυνάμει των προγραμμάτων-πλαισίων των κοινοτικών δράσεων στον τομέα της έρευνας και της τεχνολογικής ανάπτυξης και αναφέρονται στις παραγράφους 5, 9 και 10 διέπονται από τη διαδικασία του άρθρου 79 παράγραφος 3 της συμφωνίας.»

4. Μετά την παράγραφο 9 παρεμβάλλεται η ακόλουθη παράγραφος:

«10. Από την 1η Ιανουαρίου 2006, τα κράτη της ΕΖΕΣ συμμετέχουν στις κοινοτικές δράσεις που αναφέρονται στην ακόλουθη γραμμή του προϋπολογισμού, η οποία είναι εγγεγραμμένη στο γενικό προϋπολογισμό της Ευρωπαϊκής Ένωσης για το οικονομικό έτος 2006:

- Γραμμή του προϋπολογισμού 02.04.02 : «Προπαρασκευαστική δράση για την αναβάθμιση της ευρωπαϊκής έρευνας στον τομέα της ασφάλειας (2006).» »

Άρθρο 2

Η παρούσα απόφαση τίθεται σε ισχύ την επομένης της τελευταίας κοινοποίησης προς τη Μικτή Επιτροπή του ΕΟΧ δυνάμει του άρθρου 103 παράγραφος 1 της συμφωνίας*.

Εφαρμόζεται από την 1η Ιανουαρίου 2006.

Άρθρο 3

Η παρούσα απόφαση δημοσιεύεται στο τμήμα για τον ΕΟΧ και στο συμπλήρωμα για τον ΕΟΧ της Επίσημης Εφημερίδας της Ευρωπαϊκής Ένωσης .

Βρυξέλλες, […].

Για τη Μικτή Επιτροπή του ΕΟΧ

Ο Πρόεδρος

Οι Γραμματείς της Μικτής Επιτροπής του ΕΟΧ

[1] OJ L …

* [Δεν έχουν αναφερθεί συνταγματικές απαιτήσεις.] [Έχουν αναφερθεί συνταγματικές απαιτήσεις.]